b'\n_START_ARTICLE_\nAzolni antimikotik\n_START_PARAGRAPH_\nAzolni antimikotiki so skupina protiglivnih u\xc4\x8dinkovin s \xc5\xa1irokim spektrom delovanja. Zavirajo glivni encim 14\xce\xb1-demetilaza, ki pretvarja lanosterol v ergosterol. Ergosterol je poglavitni sterol, ki gradi glivno celi\xc4\x8dno opno.\n_START_SECTION_\nMehanizem delovanja\n_START_PARAGRAPH_\nAzolni antimikotiki zavirajo delovanje encima 14\xce\xb1-demetilaza in s tem biosintezo glivnega ergosterola. Ve\xc5\xbeejo se na hemsko skupino encima in tako prepre\xc4\x8dijo oksidativno demetilacijo lanosterola v ergosterol. Zaradi pomanjkanja ergosterola je zmanj\xc5\xa1ana obstojnost glivne celi\xc4\x8dne opne. Spremenjena celi\xc4\x8dna opna vodi v poveo\xc4\x8dano prepustnost za ione in organske molekule, moteno pa je tudi delovanje membranskih encimov. Pomanjkanje ergosterola vpliv tudi na sintezo hitina. Posledi\xc4\x8dno se poru\xc5\xa1i integriteta celi\xc4\x8dne stene. Zaradi inhibicije sinteze ergosterola se kopi\xc4\x8dijo tudi toksi\xc4\x8dni prekurzorji, ki vplivajo na razvoj glivnih celic in pove\xc4\x8dajo njihovo ob\xc4\x8dutljivost na gostiteljev obrambni mehanizem.\n_START_SECTION_\nUporaba\n_START_PARAGRAPH_\nUporabljajo se topi\xc4\x8dno, na primer za zdravljenje atletskega stopala, ter sistemsko. U\xc4\x8dinkoviti so na primer pri kandidozi, kandidemiji, kriptokokozi ...\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPri topi\xc4\x8dni uporabi so ne\xc5\xbeeleni u\xc4\x8dinki razmeroma redki, pojavijo se v glavnem le pri peroralnem vnosu, na primer hepatotoksi\xc4\x8dnost pri ketokonazolu, flukonazolu in itrakonazolu. Povzro\xc4\x8dijo lahko slabost, bruhanje, neje\xc5\xa1\xc4\x8dnost, osip, srbe\xc5\xbe, povi\xc5\xa1anje jetrnih encimov, slabokrvnost, levkopenijo, trombocitopenijo, glavobol ...'